ສະ​ຫະ​ລັດ​ພ້ອມ​ແລ້ວ ​ຈະ​ກາຍ​ເປັນ​ປະ​ເທດ​ທຳ​ອິດ ທີ່​​ຫ້າມ​ບໍ່​ໃຫ້​ຊື້​ສິນ​ຄ້າ ທີ່​ເຮັດ​ໂດຍ​ຊາວ​ວີ​ເກີ້
ການ​ຊຸກ​ຍູ້​ຮອບ​ໃໝ່​ເພື່ອ​ໃຫ້​ຈີນ​ເປັນ​ຜູ້​ຮັບ​ຜິດ​ຊອບ ​ຕໍ່​ການ​ລະ​ເມີດ​ສິດ​ທິ​ມະ​ນຸດ ມີ​ຂຶ້ນ​ກ່ອນ​ການ​ແຂ່ງ​ຂັນ​ກິ​ລາ​ໂອ​ລິມ​ປິກ​ລະ​ດູ​ໜາວ ​ປີ 2022 ທີ່​ປັກ​ກິ່ງ.
ລັດຖະສະພາສະຫະລັດ ໄດ້ເຄື່ອນໄຫວອີກບາດກ້າວນຶ່ງໃນອາທິດນີ້ ທີ່ຈະກາຍເປັນປະເທດທຳອິດ ຫ້າມບໍ່ໃຫ້ມີການນຳເຂົ້າສິນຄ້າ ທີ່ຜະລິດໂດຍການໃຊ້ແຮງງານແບບຂ້າທາດ ຂອງຊາວວີເກີ້ ຫຼັງຈາກໄດ້ມີການເຈລະຈາກັນ ມາເປັນເວລາດົນກວ່ານຶ່ງປີ ຮ່າງກົດໝາຍປ້ອງກັນການໃຊ້ແຮງງານແບບບັງຄັບຕໍ່ຊາວວີເກີ ໄດ້ມີການຮັບຮອງເອົາໂດຍສະພາສູງຂອງສະຫະລັດດ້ວຍຄະແນນສຽງຢ່າງເປັນເອກກະສັນ ໃນວັນພະຫັດວານນີ້ ຊຶ່ງຈະແຜ້ວທາງໃຫ້ປະທານາທິບໍດີໂຈ ໄບເດັນ ລົງນາມໃຫ້ກາຍເປັນກົດໝາຍ ເມື່ອກາຍເປັນກົດໝາຍແລ້ວ ຮ່າງນິຕິກຳດັ່ງກ່າວຈະຫ້າມການນຳເຂົ້າທຸກໆຢ່າງຈາກເຂດຊິນຈຽງຂອງຈີນ ມາຍັງສະຫະລັດ ນອກຈາກບັນດາບໍລິສັດຕ່າງໆ ຈະສາມາດສະແດງ ໃຫ້ລັດຖະບານສະຫະລັດ “ເຫັນຫຼັກຖານອັນຈະແຈ້ງແລະໜ້າເຊື່ອໄດ້” ທີ່ຕ່ອງໂສ້ອຸບປະທານຂອງພວກເຂົາເຈົ້າ ບໍ່ໄດ້ໃຊ້ແຮງງານ ແບບຂ້າ ທາດຂອງຊາວມຸສລິມກຸ່ມນ້ອຍ ທີ່ຢູ່ໃນສູນຕ່າງໆຂອງຈີນ ປັກກິ່ງ ເອີ້ນສູນເຫຼົ່ານີ້ວ່າ ສະຖານທີ່ “ສຳມະນາ” ທີ່ແນໃສ່ເພື່ອປາບປາມຜູ້ກໍ່ການຮ້າຍ ສະມາຊິກສະພາສັງກັດພັກເດໂມແຄຣັດ ທ່ານຈິມ ແມັກໂກເວິນ ແລະສະມາຊິກສະພາສູງສັງກັດພັກຣີພັບບລີກັນ ທ່ານມາໂກ ຮູບີໂອ ໄດ້ບັນລຸການຕົກລົງກັນຢູ່ໃນຮ່າງກົດໝາຍ ທີ່ພວກທ່ານທັງສອງຕ່າງກໍໄດ້ຮັບຜ່ານ ຢູ່ໃນສະພາຂອງພວກທ່ານ ໃນຮອບປີທີ່ຜ່ານມາ ທຳນຽບຂາວກ່າວໃນວັນອັງຄານແລ້ວນີ້ວ່າ ຕົນຈະເຮັດວຽກຢ່າງໃກ້ຊິດກັບລັດຖະສະພາເພື່ອຈັດຕັ້ງປະຕິບັດມາດຕະການດັ່ງກ່າວ ທ່ານນາງເຈັນ ຊາກິ ໂຄສົກຂອງທຳນຽບຂາວກ່າວຢູ່ໃນຖະແຫຼງຂ່າວສະບັບນຶ່ງ ກ່ອນທີ່ສະພາຕ່ຳຮັບຮອງເອົາຮ່າງກົດໝາຍສະບັບນີ້ວ່າ “ພວກເຮົາເຫັນພ້ອມນຳລັດຖະສະພາທີ່ວ່າ ບາດກ້າວແມ່ນສາມາດແລະຈະຕ້ອງໄດ້ມີການເອົາ ເພື່ອໃຫ້ສາທາລະນະລັດປະຊາຊົນຈີນຮັບຜິດຊອບຕໍ່ການຂ້າລ້າງເຊື້ອຊາດເຜົ່າພັນ ແລະການລະເມີດສິດທິມະນຸດ ແລະແກ້ໄຂການບີບບັງຄັບໃຊ້ແຮງງານຢູ່ໃນເຂດຊິນຈຽງ ” ການຊຸກຍູ້ຮອບໃໝ່ເພື່ອໃຫ້ຈີນເປັນຜູ້ຮັບຜິດຊອບຕໍ່ການລະເມີດສິດທິມະນຸດ ມີຂຶ້ນກ່ອນການແຂ່ງຂັນກິລາໂອລິມປິກລະດູໜາວ ປີ 2022 ທີ່ປັກກິ່ງ ສະຫະລັດໄດ້ປະກາດວ່າການປະຕິບັດຂອງຈີນຕໍ່ຊາວວີເກີ້ເປັນການຂ້າລ້າງເຊື້ອຊາດເຜົ່າພັນໃນຕົ້ນປີນີ້ແລະປະກາດທີ່ຈະບອຍຄອດ ທາງດ້ານການທູດຕໍ່ການແຂ່ງຂັນກິລາໂອລິມປິກລະດູໜາວໃນອາທິດແລ້ວ ໃນຕົ້ນເດືອນນີ້ ສານອິດສະຫຼະພົບວ່າພວກຜູ້ນຳອະວຸໂສຂອງຈີນ ເປັນຜູ້ “ຮັບຜິດຊອບຕົ້ນຕໍ” ກ່ຽວກັບການກະທຳໃນການຂ້າລ້າງເຊື້ອຊາດເຜົ່າພັນຕໍ່ຊາວວີເກີ້ ຈີນໄດ້ປະນາມ ການຮັບຮອງເອົາຮ່າງກົດໝາຍນີ້ ໃນຕອນເຊົ້າວັນພຸດທີ່ຜ່ານມາ ໂດຍກ່າວເຖິງສະຫະລັດວ່າ ໜ້າໄຫວ້ຫຼັງຫຼອກທີ່ບໍ່ແກ້ໄຂການບີບບັງຄັບໃຊ້ແຮງງານຢູ່ພາຍໃນເຂດຊາຍແດນຂອງຕົນ